Jaakko Valdemar Palin

Jaakko Valdemar Palin (16. heinäkuuta 1934 Ypäjä – 5. lokakuuta 2018 Kankaanpää) oli toimiupseeri ja suomalainen kenttä-, koulu- ja esteratsastaja. Hän on yksi kaikkien aikojen menestyneimmistä suomalaisratsastajista voitettuaan Pohjoismaiden mestaruuden esteratsastuksessa, senioreiden SM-kultaa kaikissa olympialajeissa sekä Ratsastajainliiton (SRL) valiomerkin, joka jaetaan kunkin vuoden parhaille ratsukoille, neljä kertaa. Lisäksi ulkomaisia saavutuksia mm. Saksasta. Saavutustensa perusteella Jaakko Valdemar Palin nimettiin vuonna 1987 urheiluratsastajien 100-vuotisjuhlassa Suomen 1950-luvun ratsastajaksi 
Jaakko Palin oli naimisissa Kerttu Palinin (o.s. Anonen) kanssa ja hänellä oli kolme poikaa, maisterit Jaakko, Eino ja Harri.
Ratsastusura.
Jaakko Palin aloitti ratsastajauransa 1950-luvun alussa ja se päättyi 1970-luvun puolivälissä. Ensimmäisen SM-kullan Niinisalon Ratsastajiin kuuluvana Palin voitti vuonna 1957 ja viimeisen SM-mitalin vuonna 1973. Kaikkiaan hän saavutti kuusi suomenmestaruutta: kouluratsastus (Lariina) vuosina 1957, 1958 ja 1961; kenttäratsastus vuonna 1957 (Lariina); rataesteratsastus vuonna 1961 (Loving); viestiesteratsastus vuonna 1969 (Juliska). SRL:n valiomerkin hän sai kenttäkilpailussa vuonna 1957, rataesteratsastuksessa vuosina 1957 ja 1961 sekä kouluratsastuksessa vuonna 1961. Turun Maljan Palin voitti vuonna 1958. Menestyneimmät hevoset olivat Iva, Loving, Lariina, Viktoria sekä Juliska.
Jaakko Palinin kilpailu-uran huippusaavutus osui vuoteen 1957, jolloin hän voitti vaikean B esteratsastuksen (, jossa esteiden korkeudet samat kuin olympiakisoissa) kuninkaankannuineen nelipäiväisissä Pohjoismaiden mestaruuskilpailussa Skövdessä, Ruotsissa 7.6-10.6 1957. Tällä kisojen rataesteratsastuksen päälajin ratsastuksella ratsukko Palin-Loving teki itsensä tunnetuksi Pohjoismaiden ratsastajien valioihin kuuluvana. Tunnustuksen erittäin tehokkaasta ratsastuksesta, eteenajoista ja istunnasta antoivat monet ulkomaalaiset ratsastuksen asiantuntijat: mitä vaativampi oli rata, sitä hiotummalta näytti Palinin ratsastus. Vaativuus näkyi myös siinä, että Palin osallistui kisoihin kahdella eri hevosella ja startit olivat hyvinkin lähekkäin: esim. sunnuntaina Palin osallistui klo 9 alkaneeseen estelähtöön ja sitten jo klo 12 alkaneeseen 30km:n kenttäkilpailun kestävyyskokeeseen. Kisoista tuli voiton lisäksi kaksi kakkosijaa.
Ratsastuksen Pohjoismaiden mestari Jaakko Palin mestaruudestaan: "Pohjoismaiset mestaruustaistot vuonna 1957 Skövdessä, Ruotsissa, olivat minun ja Lovingin huippuhetket, sillä voitin Pohjoismaiden mestaruuden vaikeassa esteluokassa, jossa esteiden korkeus oli 160cm. Menin radan puhtaasti kaksi kertaa. Voitto toi minulle kuninkaankannun, jota pidettiin ainakin tuohon aikaan hyvin arvostettuna. Kuningas (Kustaa VI Adolf) onnitteli myös sähkeellä, mikä ilmoitettiin myös palkintojenjakotilaisuudessa ja sai aikaan suuren suosionosoitusten myrskyn".
Ruotsin lisäksi Palin osallistui kansainvälisiin kilpailuihin Kööpenhaminassa vuonna 1953, Saksan Achenissa vuonna 1959 sekä vuonna 1961 Leipzigissä. Siellä ns. kansojenkilpailussa (Prix de Nations) hän saavutti 3. sijan 160cm:n esteissä sekä 5. sijan 150cm:n esteissä.
Ratsastusuran jälkeen.
Ratsastuksen ohella Palin sai useita Pirkan-hiihdon mitalia. Ratsastusuran jälkeen Palin toimi mm. ratsastuksen opettajana ja tuomarina sekä raviurheilun ohjastajana.